Базилович, Иоанникий

Иоанникий Базилович (лат. Joannicio Basilovits, *6. юн 1742, Гливища, жупа Унг, Мадярске кралевство - † 18. октобер 1821, Мукачово, жупа Берег Мадярске кралевство) - первый карпаторуськый историк, протоигумен монастыря чина Св. Василия Великого в Мукачовѣ.Магочій П.Р., Поп І., с. 34 

Биография
Родив ся в Гливищах, русинском селѣ жупы Унг, Мадярске кралевство положеном в 7 км на сѣвер од окружного мѣста Собранцѣ, яко Юрий Базилович. Абсолвовав теологичны штудии в Ужгородѣ и Кошицях. Вступив до чину Св. Василия Великого и прибрав монаше имя Иоанникий. Через 38 рокы служив архимандритом Мукачовского монастыря Св. Николая. Умер 18. октобер 1821 и покоить ся на монастырском цинтерю.

Найважнѣйша творба
По латинскы написав тритомову працу  Brevis notitia fundationis Theodori Koriathovits, olim Ducis de Munkacs, pro religiosis Ruthenis Ordinis Sancti Basilii Magni in monte Csernek ad Munkacs (Курты запискы о заложѣню давным князем мукачовскым Теодором Кориатовичом русинского монастыря чина Св. Василия Великого на горѣ Чернек в Мукачовѣ). Робота была писана про то, обы аргументовати властницке право монастыря, дарованого Теодором Кориатовичом и достати еще еден доказ давности в бою за самостатность Мукачовской епархии, што тогды точив ся з егерскыми епископами, котрым была Мукачовска епархия подряджена. Фактично тота робота была историов Подкарпатской Руси од найдавнѣйшых доб до року 1789. Научна цѣнность того твора спочивать в тому, же автор подав важны жерела — грамоты, привилегии, рескрипты мадярскых кральох, папскы буллы, роспоряджѣня мукачовскых епископох и пр., а тыж утверджовав автохтонность Русинох  Подкарпатской Руси.Базилович в Енциклопедии истории Украины

Иншы роботы
 Imago vitae monasticae. Cassoviaе, 1802. (Опис монашого живота — напечатана в Кошицях); 
 Толкованіе Священныя Литургіи, Новаго Закона истинныя Безкровныя Жертвы, во славу Пресвятыя и Нераздѣлимыя Тройцы, Отца, и Сына, и Святаго Духа, здателемъ Честнымъ Отцемъ Іоанникіемъ Базиловичомъ, ЧСВВ, Протоигуменомъ, во лѣто 1815 сочиненое, во Монастырѣ Мукачевскомъ. (Зостала в рукопису, понеже не была дозволена цензуров.)

Честь памяти
 В октобрѣ 2001 при нагодѣ 180-роча упокоѣня Иоанникия Базиловича в его родном селѣ, Гливищах,  святочно отворили памятну таблу.

Жерела и одказы

 Магочій П.Р., Поп І. (уклад.) Енциклопедія історії та культури карпатських русинів. Вид-во В.Падяка. Ужгород, 2010.
 Базилович в Енциклопедии истории Украины (укр.)

 Референции 

Катеґорія:Русиньскы історіци